《补之见和复次韵二首 其一》
宋代·葛胜仲

仙曹无事身得閒，午睡绝恶呼当关。榻施籧篨独展转，梦觉不离周孔间。

官出砚州初乏砚，过眼罗纹如过电。半生用一即墨侯，颇欲易之贫不办。

旧闻梦砚湘君祠，乃今神异真类之。秣陵真儒岂虚授，文字之祥昌不衰。

擘笺亹亹称名笔，正始微言欲俦匹。终当辞藻瑞朝廷，更请焚膏勤继日。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。